Avainsanat

Tiivistelmä



Avainsanat

1. Jäsenyysvelvoitteiden noudattamatta jättämistä koskeva kanne - Komission oikeus nostaa kanne - Neuvosto käsittelee ehdotusta, jonka hyväksyminen lopettaisi rikkomisen - Ei vaikutusta

(ETY:n perustamissopimuksen 155 ja 169 artikla)

2. Henkilöiden vapaa liikkuvuus - Sijoittautumisvapaus - Palvelujen tarjoamisen vapaus - Rajaaminen - Yrityksellä on pysyvä edustus siinä jäsenvaltiossa, jossa palvelut tarjotaan - Yrityksen toiminta kohdistuu täysin tai pääasiallisesti toisen jäsenvaltion alueelle - Sijoittautumisvapautta koskevien perustamissopimuksen sääntöjen täytäntöönpano

(ETY:n perustamissopimuksen 52 ja 59 artikla)

3. Palvelujen tarjoamisen vapaus - Rajoittaminen - Kielto - Välitön oikeusvaikutus

(ETY:n perustamissopimuksen 59 ja 60 artikla)

4. Palvelujen tarjoamisen vapaus - Yleiseen etuun perustuva rajoittaminen - Hyväksyttävyys - Edellytykset

(ETY:n perustamissopimuksen 59 ja 60 artikla)

5. Palvelujen tarjoamisen vapaus - Vakuutusyritykset - Toimilupavaatimus - Lainmukaisuus - Edellytykset

(ETY:n perustamissopimuksen 59 ja 60 artikla; neuvoston direktiivit 73/239/ETY ja 79/267/ETY)

6. Palvelujen tarjoamisen vapaus - Vakuutusyritykset - Vaatimus pysyvästä sijoittautumisesta - Lainvastaisuus

(ETY:n perustamissopimuksen 59 ja 60 artikla)

7. Yhteisön oikeus - Tulkinta - Menetelmät

8. Palvelujen tarjoamisen vapaus - Vakuutusyritykset - Rinnakkaisvakuutus - Johtava vakuutuksenantaja - Vaatimus pysyvästä sijoittautumisesta - Lainvastaisuus - Toimilupavaatimus - Lainvastaisuus

(ETY:n perustamissopimuksen 59 ja 60 artikla; neuvoston direktiivi 78/473/ETY)

Tiivistelmä

1. Täyttäessään komissiolle 155 artiklassa määrättyä tehtävää huolehtia siitä, että perustamissopimuksen määräyksiä noudatetaan, komissio voi nostaa kanteen 169 artiklan nojalla, jos se katsoo, että jäsenvaltio on jättänyt noudattamatta sille perustamissopimuksen nojalla kuuluvan jäsenyysvelvoitteen. Pelkästään se, että neuvoston käsiteltävänä on lainsäädäntöehdotus, jonka hyväksyminen ja saattaminen osaksi kansallista lainsäädäntöä olisi omiaan päättämään sen oikeussääntöjen rikkomisen, johon komissio katsoo jäsenvaltion syyllistyneen, ei estä sitä, että komissio voi nostaa jäsenyysvelvoitteen noudattamatta jättämistä koskevan kanteen.

2. Toisen jäsenvaltion vakuutusyritys, jolla on siinä jäsenvaltiossa, jossa se tarjoaa palveluja, pysyvä edustus, kuuluu perustamissopimuksen sijoittautumisoikeutta koskevien määräysten soveltamisalaan siinäkin tapauksessa, ettei kyseistä edustusta ole toteutettu sivuliikkeen tai kauppaedustajan liikkeen muodossa, vaan se hoidetaan yksinkertaisesti toimistossa, jota johtaa yrityksen oma henkilökunta tai itsenäinen henkilö, jolla on kuitenkin valtuudet toimia pysyvästi yrityksen puolesta samoin kuin toimisi kauppaedustajan liike. Perustamissopimuksen 60 artiklan ensimmäiseen kohtaan kuuluvan, edellä mainitun määritelmän vuoksi tällainen vakuutusyritys ei voi vedota 59 ja 60 artiklaan toiminnassaan kyseisessä jäsenvaltiossa.

Samasta syystä jäsenvaltiolta ei myöskään voida evätä oikeutta ryhtyä toimenpiteisiin sen estämiseksi, että sellainen palvelujen tarjoaja, joka harjoittaa toimintaa pelkästään tai pääosin vain tämän valtion alueella, käyttää 59 artiklassa taattua vapautta kiertääkseen ne ammatilliset säännöt, joita häneen sovellettaisiin, jos hän olisi sijoittautunut tämän valtion alueelle, koska tällainen tilanne kuuluu sijoittautumisoikeutta koskevan luvun eikä palvelujen tarjoamisen vapautta koskevan luvun soveltamisalaan.

3. Perustamissopimuksen 59 ja 60 artiklasta on tullut sellaisenaan sovellettavia siirtymäkauden päätyttyä, eikä niiden soveltamiseksi tarvita jäsenvaltioiden lainsäädännön yhdenmukaistamista tai yhteensovittamista. Näissä artikloissa edellytetään paitsi kaiken kansalaisuuteen perustuvan palvelujen tarjoajan syrjinnän poistamista, myös kaikkien sellaisten palvelujen tarjoamisen vapauden rajoitusten poistamista, jotka johtuvat siitä, että palvelujen tarjoaja on sijoittautunut toiseen kuin siihen jäsenvaltioon, jossa palvelu tarjotaan.

4. Koska palvelujen tarjoamisen vapaus on yksi perustamissopimuksen perusperiaatteista, sitä voidaan kuitenkin rajoittaa ainoastaan sellaisilla säännöksillä, jotka ovat perusteltuja yleisen edun vuoksi ja joita sovelletaan kaikkiin kyseisen valtion alueella toimintaa harjoittaviin henkilöihin tai yrityksiin, ja edellyttäen, että tätä etua ei ole jo suojeltu niillä säännöksillä, joita palvelujen tarjoajaan sovelletaan siinä jäsenvaltiossa, jossa hänellä on kotipaikka. Lisäksi mainittujen vaatimusten on oltava objektiivisesti välttämättömiä sen varmistamiseksi, että ammatillisia sääntöjä noudatetaan ja että kyseessä olevia etuja suojellaan näissä säännöissä tarkoitetulla tavalla.

5. Ensivakuutusliikkeessä vakuutuksenottajien ja vakuutettujen suojeleminen oikeuttaa yhteisön oikeuden nykyvaiheessa vakuutuspalvelujen vastaanottajavaltion varmistamaan vakuutusteknistä vastuuvelkaa sekä vakuutusehtoja koskevan lainsäädäntönsä noudattamisen, jolleivät tämän lainsäädännön vaatimukset ylitä sitä, mikä on välttämätöntä vakuutuksenottajien ja vakuutettujen suojelemisen varmistamiseksi. Ainoastaan vaatimus toimiluvasta, jonka myöntäminen tai peruuttaminen kuuluu vastaanottajavaltiolle, voi varmistaa tehokkaan valvonnan, joten se voidaan hyväksyä. Toimilupa on myönnettävä jokaisen sellaisen toiseen jäsenvaltioon sijoittautuneen yrityksen hakemuksesta, joka täyttää vastaanottajavaltion lainsäädännössä säädetyt edellytykset. Näissä edellytyksissä ei voida toistaa jo kotipaikkavaltiossa täytettyjä, vastaavia lainmukaisia edellytyksiä, ja vastaanottajavaltion valvontaviranomaisen on otettava huomioon kotipaikkavaltiossa jo tehty valvonta ja tarkastukset.

6. Jos toimilupavaatimuksella rajoitetaan palvelujen tarjoamisen vapautta, pysyvän sijoittautumisen vaatimuksella todellisuudessa poistetaan kyseinen vapaus. Sen seurauksena perustamissopimuksen 59 artiklalta viedään koko sen tehokas vaikutus (effet utile). Kyseisen artiklan nimenomaisena tavoitteena on poistaa niiltä, jotka eivät ole sijoittautuneet siihen valtioon, jonka alueella palveluja tarjotaan, palvelujen tarjoamisen vapauden rajoitukset. Tällainen vaatimus voidaan hyväksyä ainoastaan, jos se on välttämätön halutun tavoitteen saavuttamiseksi. Ensivakuutusliikkeen palveluissa ei riitä, että kaikkien vastaanottajavaltion viranomaisten suorittamassa valvonnassa tarvittavien asiakirjojen sijainti paikan päällä on omiaan helpottamaan viranomaisten tehtävän suorittamista. Lisäksi edellytetään, että kyseiset viranomaiset eivät voisi suorittaa valvontatehtäväänsä tehokkaasti edes toimilupajärjestelmän puitteissa, jollei yritys ole sijoittautunut pysyvästi mainittuun jäsenvaltioon, jossa sillä on kaikki tarvittavat asiakirjat. Näin ei ole asianlaita yhteisön oikeuden nykytilassa.

7. Jos yhteisön johdetun oikeuden tekstiä voidaan tulkita useammalla kuin yhdellä tavalla, on etusijalle asetettava perustamissopimuksen kanssa sopusoinnussa oleva kyseisen oikeussäännön tulkinta sen tulkinnan sijaan, jonka johdosta kyseisen oikeussäännön oli katsottava olevan ristiriidassa perustamissopimuksen kanssa.

8. Rinnakkaisvakuutuksesta annetun direktiivin 78/473/ETY soveltamisalaan kuuluvien vakuutusten osalta vakuutusyhtiöiden valvontaa koskevassa kansallisessa lainsäädännössä säädetty sijoittautumisvaatimus sekä vakuuttajien toimilupavelvoite ovat ristiriidassa perustamissopimuksen 59 ja 60 artiklan kanssa ja näin ollen myös direktiivin kanssa.